Ehrlich währt am längsten

Wie mir honn unsa Haus erricht

do war es fa uns eisern Pflicht

do unn dort was uffzeraffe

unn donn zur Baustell hemm zeschaffe.

Mei Vadda saad emol zu mir:

Ich breicht zwei starge Bohle hier.

Ich honn gesien unn duhn mich freie

do om Franziska duhn e paar leie.

Iwwas Wocheend hatt ich debei

es Bussje fun da Stroßemeischdarei.

Domit fahr ich hinn om Somschdamorje

unn mach ma garnit groß erscht Sorje.

Es war jo aach so scheenes Wedda,

doch liee dort kenn Bohle, nur gonz dinne Bredda.

Wie ich do um de Egge bie

ich ball do die Grasgriene grie.

Do stedd beim gonze Matreal

ei mir war das aach jo gonz egal,

e PKW mit Hänger klein

unn do zwei Männer lade ein

Stän die ma brauch so in da Rinne.

Doch ich glab schunn ball ich spinne,

wie die mich nämlich honn gesehn

die Stän gleich in die onna Richtung gehen.

Der äne donn zum onna spricht.

Ich honns gesaad ma werrn erwischt

Do saan ich, ja mei Polier, der hie jetzt baut

saad zu mir fahr mol hin dort wird geklaut.

Mei Herr zeie Sie uns jetzt gleich oon

so dutt der onna mich gleich froon.

Ach was ihr losst die Stän jo do

unn ich drohn eich aach gar nix no.

Iwrichens do unne om Wech leie e paar alde

unn die sinn noch gonz gudd erhalde.

Honn sie nix degeje wenn mir uns die holle

mir breichde die dringend saad do der Dolle.

Ich honn nix degeje wie solld ichs aach honn

so honn ich gedenkt nur wollt ich nix soon.

Uff emol do glab ich ich wär schunn besuff

do macht doch der Depp glatt sei Geldbeidel uff

gebt mir fuffzich Mark unn saad donn zu mir

do duhn äna trinke un e Gruß on de Polier.

Ich honn mich verabschied als wenn garnix wär.

Ei die fuffzich Mark die holl ich doch gär.

Wie ich donn bin hemmkumm de Babbe schunn guggt

ich merg es jo gleich es hadd ne gejuggt.

Hascht du die zwei Bohle? Ich siehn do nix leie.

Mach nur emol longsom du werscht dich gleich freie.

Die Bohle ware schunn alt unn gonz schwarz

doch honn ich do gleich gritt e gudder Ersatz.

Ich genn em Babbe de Fuffzicha unn wie er so guggt

do hadds mich vor lache doch wirklich gejuggt.

Die honn ich dort gridd vun me Monn so me brave.

Der mennt mir sollde die Bohle uns kaafe.

Dovun die Moral jetzt so klar wie schwarz Wix.

Ehrlich währt am längsten unn wer nix klaut kummt zu nix.

Reiner Thielen